TAURAGĖS RAJONO SAVIVALDYBĖS TARYBA

SPRENDIMAS

dėl TAKSI STOTELIŲ ĮRENGIMO TAURAGĖS RAJONO SAVIVALDYBĖS TERITORIJOJE TVARKOS APRAŠO PATVIRTINIMO

2020 m. rugsėjo 9 d. Nr. 1-240

Tauragė

Vadovaudamasi Lietuvos Respublikos vietos savivaldos 6 straipsnio 32 dalimi, 16 straipsnio 4 dalimi, Keleivių vežimo už atlygį lengvaisiais automobiliais pagal užsakymą ir lengvaisiais automobiliais taksi taisyklių, patvirtintų Lietuvos Respublikos susisiekimo ministro 2012 m. sausio 27 d. įsakymu Nr. 3-80 „Dėl Keleivių vežimo už atlygį lengvaisiais automobiliais pagal užsakymą ir lengvaisiais automobiliais taksi taisyklių patvirtinimo“, 13 punktu, Tauragės rajono savivaldybės taryba n u s p r e n d ž i a:

1. Patvirtinti Taksi stotelių įrengimo Tauragės rajono savivaldybės teritorijoje tvarkos aprašą (pridedama).

2. Paskelbti šį sprendimą Teisės aktų registre ir Tauragės rajono savivaldybės interneto svetainėje.

Savivaldybės meras	Dovydas Kaminskas

PATVIRTINTA

Tauragės rajono savivaldybės tarybos

2020 m. rugsėjo 9 d. sprendimu Nr. 1-240

TAKSI STOTELIŲ ĮRENGIMO TAURAGĖS RAJONO SAVIVALDYBĖS TERITORIJOJE TVARKOS APRAŠAS

I SKYRIUS

BENDROSIOS NUOSTATOS

1. Taksi stotelių įrengimo Tauragės rajono savivaldybės teritorijoje tvarkos aprašas (toliau – Aprašas) nustato taksi stotelių Tauragės rajono savivaldybės teritorijoje įrengimo ir lengvųjų automobilių taksi vežėjų naudojimosi jomis tvarką.

2. Apraše vartojamos sąvokos suprantamos taip, kaip jos apibrėžtos Lietuvos Respublikos kelių transporto kodekse, Kelių eismo taisyklėse, patvirtintose Lietuvos Respublikos Vyriausybės 2002 m. gruodžio 11 d. nutarimu Nr. 1950 „Dėl Kelių eismo taisyklių patvirtinimo“ (toliau – KET).

II SKYRIUS

TAKSI STOTELIŲ ĮRENGIMAS

3. Taksi stotelėse turi būti įrengtas kelio ženklas „Taksi stotelė“, kuriame gali būti nurodytas stotelės pavadinimas. Po ženklu gali būti tvirtinama lentelė su papildoma informacija keleiviams (pvz., išrašas iš šio Aprašo, informacija apie taksi užsakymą, leidžiamų stovėti taksi skaičius ir pan.).

4. Taksi gali stovėti ir bet kurioje Tauragės ir Skaudvilės miestų vietoje, jeigu to nedraudžia KET.

5. Taksi stotelių įrengimą organizuoja Tauragės rajono savivaldybės administracijos Statybos skyrius, atsižvelgdamas į jų poreikį.

6. Vežėjai, pageidaujantys taksi stotelės įrengimo, motyvuotu prašymu turi kreiptis į Tauragės rajono savivaldybės administraciją. Savivaldybės administracija pateiks prašymą nagrinėti Tauragės rajono saugaus eismo komisijai. Prašymas nagrinėjamas teisės aktų nustatyta tvarka ir terminais.

7. Tauragės rajono saugaus eismo komisijai pritarus taksi stotelės įrengimui, nurodomąjį kelio ženklą Nr. 549 „Taksi stotelė“ savivaldybei priklausančiame vietinės reikšmės kelyje (gatvėje) įrengia ir prižiūri atitinkama seniūnija.

III SKYRIUS

TAKSI VEŽĖJŲ NAUDOJIMASIS TAKSI STOTELĖMIS

8. Tauragės rajono savivaldybės teritorijoje įrengtomis taksi stotelėmis turi teisę naudotis visi vežėjai, turintys teisės aktų nustatyta tvarka išduotą leidimą vežti keleivius lengvuoju automobiliu taksi.

9. Keleiviai į taksi priimami taksi stotelėse arba ten, kur sustoti nedraudžia KET.

10. Jeigu taksi stotelėje nurodytas galimas stovėti automobilių skaičius, stotelėje gali stovėti tiek taksi, kiek nurodyta vietų. Kiti atvykę taksi neturi teisės joje sustoti.

11. Neužimtų taksi vairuotojai taksi stotelėse sustoja pagal eilę.

12. Vairuotojai laukti keleivių privalo sėdėdami prie taksi vairo. Pasirinkti keleivius savo nuožiūra vairuotojams draudžiama.

IV SKYRIUS

BAIGIAMOSIOS NUOSTATOS

13. Aprašas yra keičiamas, pripažįstamas netekusiu galios Tauragės rajono savivaldybės tarybos sprendimu.

_____________________________